M. Sabolová, poslankyňa: (2006-12-12):
Tento návrh zákona sme prerokovali aj vo výbore pre zdravotníctvo. Ale v tom čase pripomienka, ktorá prešla v spoločnej správe v gestorskom výbore, nebola ešte na svete alebo sme o nej nerokovali, nemohla som sa k nej vo výbore vyjadriť. A je to iný návrh, ako obsahuje samotný zákon o veterinárnej starostlivosti. A ide tu o § 19 ods. 3. A je to bod spoločnej správy 38. V krátkosti pripomienky k tomuto pozmeňujúcemu návrhu, kde sa zavádza nesystémovo a úplne nelogicky a nezmyselne, že registrácia spoločenských zvierat v centrálnom registri, to je počítačová databáza, čo je všeobecná kompetencia orgánov štátnej správy vo veterinárnej oblasti vo vzťahu k všetkých zvieratám aj doteraz, to sú tie ostatné hospodárske zvieratá, a aj na základe vládneho návrhu zákona, kde je v pôsobení právnická a fyzická osoba poverená Štátnou veterinárnou a potravinovou správou, tento dozor vlastne, ochrana zdravia, kontrolné právomoci Európskej únie a zodpovednosť Slovenskej republiky za dodržiavanie veterinárnych požiadaviek smerom k Únii, by mal byť prostredníctvom štátnych orgánov, a nie súkromného subjektu. To poviem následne, o čo ide. Uvedený pozmeňujúci návrh je v rozpore s návrhom aj vyhlášky, ktorá je súčasťou zákona, aj keď netvorí súčasť zákona, a bude vlastne na základe zákona upravená, a aj časti kompetencií, ktoré prislúchajú či Štátnej veterinárnej a potravinovej správe. Proste ostali nedotknuté tie kompetencie. Nerieši sa to ani v prechodných ustanoveniach. A prakticky táto právomoc prejde z doterajšieho stavu ako štátneho orgánu, teda Štátnej veterinárnej a potravinovej správy na komoru. Poviem taký príklad. Rozpočet Komory veterinárnych lekárov je rozpočet súkromnej stavovskej organizácie a je tvorený príspevkami členskými súkromných veterinárnych lekárov a príjmami z hospodárskej činnosti zo zákona o Komore veterinárnych lekárov. A nikde nevyplýva, že by táto činnosť mala byť predmetom náplne komory. Treba si pozrieť teda vyhlášku aj zákon o veterinárnych lekároch a o komore, čo je vlastne náplňou komory a čo by mala vlastne ona vykonávať. Nič ale nebráni Komore veterinárnych lekárov, aby sa uchádzala o to ako subjekt, fyzická, právnická osoba na ministerstve alebo Štátnej veterinárnej potravinovej správy, vedením tohto registra a keď splní všetky podmienky, ktoré musí splniť aj iný subjekt. A tu treba podotknúť, že už v roku 2004 komora vo výberovom konaní po tom, čo Európsky parlament a Rada  Európy v svojej smernici 998 z roku 2003 zaviedla túto povinnosť registrácie, sa uchádzala o to vo výberovom konaní, ale nesplnila podmienky, ktoré určila Štátna veterinárna a potravinová správa, a túto danú činnosť nemohla robiť. Ale nič jej nebráni dnes, ak ostane v zákone, tak ako to navrhlo ministerstvo, že to prevádzkuje právnická alebo fyzická osoba poverená Štátnou veterinárnou a potravinovou správou, uchádzať sa ako ktorýkoľvek iný subjekt o kompetenciu, ktorú ale garantuje a zveruje štát. Preto navrhujem, aby bod 38 bol vyňatý na samostatné hlasovanie a túto nesystémovú zmenu v zákone aby sme neprijali. Za tým všetkým podľa mojich informácií a podľa toho, ako sa to dostalo do zákona, ako nesystémová zmena, je to len lobing z istej skupiny. A preto by bolo dobré, aby text zákona, ako bol predložený do parlamentu, bol zachovaný. To je len jedna pripomienka, ktorú predkladám, k tomu bodu 38 spoločnej správy, ale poslanecký klub Kresťanskodemokratického hnutia inak, tak ako je návrh ústavnoprávneho výboru, odporúča vrátiť návrh predkladateľovi na dopracovanie. Ďakujem pekne.